title: Deċiżjoni tal-Kunsill 2008/877/PESK ta’ l- 24 ta’ Ottubru 2008 dwar il-konklużjoni tal-Ftehim bejn l-Unjoni Ewropea u l-Ġeorġja dwar l-istatus tal-Missjoni ta’ Monitoraġġ tal-Unjoni Ewropea fil-Ġeorġja

text:
               21.11.2008

               MT

               Il-Ġurnal Uffiċjali ta’ l-Unjoni Ewropea

               L 310/30

         DEĊIŻJONI TAL-KUNSILL 2008/877/PESK
   ta’ l-24 ta’ Ottubru 2008
   dwar il-konklużjoni tal-Ftehim bejn l-Unjoni Ewropea u l-Ġeorġja dwar l-istatus tal-Missjoni ta’ Monitoraġġ tal-Unjoni Ewropea fil-Ġeorġja
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 24 tiegħu,
   Wara li kkunsidra r-rakkomandazzjoni mill-Presidenza,
   Billi:

               (1)

               Fil-15 ta’ Settembru, il-Kunsill adotta l-Azzjoni Konġunta 2008/736/PESK dwar il-Missjoni ta’ Monitoraġġ tal-Unjoni Ewropea fil-Ġeorġja (EUMM Georgia) (1).

               (2)

               Ftehim dwar l-istatus tal-EUMM Georgia ġie negozjat bejn l-Unjoni Ewropea u l-Ġeorġja.

               (3)

               Il-Ftehim għandu jiġi approvat f’isem l-Unjoni Ewropea,

         IDDEĊIEDA DAN LI ĠEJ:
   Artikolu 1
   Il-Ftehim bejn l-Unjoni Ewropea u l-Ġeorġja dwar l-istatus tal-Missjoni ta’ Monitoraġġ tal-Unjoni Ewropea fil-Ġeorġja huwa b’dan approvat f’isem l-Unjoni Ewropea.
   It-test tal-Ftehim huwa mehmuż ma’ din id-Deċiżjoni.
   Artikolu 2
   Il-President tal-Kunsill huwa b’dan awtorizzat li jinnomina l-persuni mogħtija s-setgħa jiffirmaw il-Ftehim sabiex jorbtu lill-Unjoni Ewropea (2).
   Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tagħha.
   Artikolu 4
   Din id-Deċiżjoni għandha tiġi ppubblikata f'Il-Ġurnal Uffiċjali tal-Unjoni Ewropea.

      Magħmula fil-Lussemburgu, 24 ta’ Ottubru 2008.

            Għall-Kunsill

            Il-President

         M. ALLIOT-MARIE

      (1)  ĠU L 248, 17.9.2008, p. 26

      (2)  Id-data tad-dħul fis-seħħ tal-Ftehim ser tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.
    ---documentbreak---

               21.11.2008

               MT

               Il-Ġurnal Uffiċjali ta’ l-Unjoni Ewropea

               L 310/31

         TRADUZZJONI
   FTEHIM
   bejn l-Unjoni Ewropea u l-Ġeorġja dwar l-istatus tal-Missjoni ta’ Monitoraġġ tal-Unjoni Ewropea fil-Ġeorġja
   L-UNJONI EWROPEA minn hawn ‘il quddiem imsejħa “l-UE”,
   minn naħa waħda, u
   il-ĠEORĠJA, minn hawn ‘il quddiem imsejħa “l-Istat Ospitanti”,
   min-naħa l-oħra,
   Flimkien minn hawn ‘il quddiem imsejħa “il-Partijiet”,
   B’KONT MEĦUD TA’:
   l-ittra ta’ stedina mill-President Mikheil Saakashvili tal-11 ta’ Settembru 2008,
   l-Azzjoni Konġunta tal-Kunsill 2008/736/PESK tal-15 ta’ Settembru 2008 dwar il-Missjoni ta’ Monitoraġġ tal-Unjoni Ewropea fil-Ġeorġja, EUMM Ġeorġja,
   li dan il-Ftehim ma jaffettwax d-drittijiet u l-obbligi tal-Partijiet naxxenti minn strumenti ta’ ftehim internazzjonali u strumenti oħrajn li jistabbilixxu qrati u tribunali internazzjonali, inkluż l-Istatut tal-Qorti Kriminali Internazzjonali,
   FTIEHMU KIF ĠEJ:
   Artikolu 1
   Kamp ta’ applikazzjoni u definizzjonijiet
   1.   Dan il-Ftehim għandu japplika għall-missjoni tal-Unjoni Ewropea u l-persunal tagħha.
   2.   Dan il-Ftehim għandu japplika biss fit-territorju tal-Istat Ospitanti.
   3.   Għall-finijiet ta’ dan il-Ftehim:

               (a)

               “L-EUMM Georgia” għandha tfisser il-Missjoni ta’ Monitoraġġ tal-UE fil-Ġeorġja, stabbilita mill-Kunsill tal-Unjoni Ewropea fl-Azzjoni Konġunta 2008/736/PESK, inklużi l-komponenti, il-forzi, l-unitajiet, il-kwartieri ġenerali u l-persunal tagħha skjerati fit-territorju tal-Istat Ospitanti u assenjati lill-EUMM Georgia;

               (b)

               “Il-Kap tal-Missjoni” għandha tfisser il-Kap tal-Missjoni tal-EUMM Georgia, appuntat mill-Kunsill tal-Unjoni Ewropea;

               (ċ)

               “Il-persunal tal-EUMM Georgia” għandha tfisser il-Kap tal-Missjoni, il-persunal issekondat mill-Istati Membri tal-UE u l-istituzzjonijiet tal-UE u l-Istati non-UE mistiedna mill-UE biex jipparteċipaw fl-EUMM Georgia, persunal internazzjonali reklutat fuq bażi kuntrattwali mill-EUMM Georgia skjerat għat-tħejjija, l-appoġġ u l-implimentazzjoni tal-missjoni, u l-persunal fuq missjoni għal Stat Mittenti jew isitituzzjoni tal-UE fil-qafas tal-missjoni. Din m’għandhiex tinkludi kuntratturi kummerċjali jew persunal impjegat lokalment;

               (d)

               “Kwartieri ġenerali” għandha tfisser il-kwartieri ġenerali tal-EUMM Georgia f’Tbilisi;

               (e)

               “Stat Mittenti” għandha tfisser kwalunkwe Stat Membru tal-UE jew Stat non-UE li għandu persunal issekondat għall-EUMM Georgia;

               (f)

               “Faċilitajiet” għandha tfisser kull bini, faċilitajiet u art meħtieġa għat-twettiq tal-attivitajiet tal-EUMM Georgia, kif ukoll għall-akkomodazzjoni tal-persunal tal-EUMM Georgia;

               (g)

               “Persunal impjegat lokalment” għandha tfisser persunal li huma ċittadini jew residenti permanenti tal-Istat Ospitanti;

               (h)

               “Kuntrattur” għandha tfisser kwalunkwe persuna li tforni lill-EUMM Georgia b’oġġetti u/jew servizzi relatati mal-attivitajiet tal-EUMM Georgia.

         Artikolu 2
   Dispożizzjonijiet ġenerali
   1.   L-EUMM Georgia u l-persunal tal-EUMM Georgia għandhom jirrispettaw il-liġijiet u r-regolamenti tal-Istat Ospitanti u m’għandhom iwettqu l-ebda azzjoni jew attività inkompatibbli mal-objettivi tal-operazzjoni.
   2.   L-EUMM Georgia għandha tkun awtonoma fir-rigward tat-twettiq tal-funzjonijiet tagħha taħt il-Ftehim preżenti. L-Istat Ospitanti għandu jirrispetta n-natura unitarja u internazzjonali tal-EUMM Georgia.
   3.   Il-Kap tal-Missjoni għandu jinforma regolarment lill-Gvern tal-Istat Ospitanti dwar in-numru tal-persunal tal-EUMM Georgia stazzjonat fit-territorju tal-Istat Ospitanti.
   Artikolu 3
   Identifikazzjoni
   1.   Il-persunal tal-EUMM Georgia għandu jiġi pprovdut bi u identifikat b’karti ta’ identifikazzjoni tal-EUMM Georgia maħruġa mill-Ministeru tal-Affarijiet Barranin tal-Istat Ospitanti, li huma għandhom ikunu obbligati jġorru magħhom il-ħin kollu. L-awtoritajiet relevanti tal-Istat Ospitanti għandhom ikunu provduti b’kampjun tal-karta ta’ identifikazzjoni tal-EUMM Georgia.
   2.   Il-vetturi u l-mezzi tat-trasport oħrajn tal-missjoni EUMM Georgia għandhom ikollhom marki ta’ identifikazzjoni distintivi tal-EUMM Georgia, li eżempju tagħhom għandu jiġi pprovdut lill-awtoritajiet relevanti tal-Istat Ospitanti u/jew pjanċi ta’ liċenzji diplomatiċi speċifiċi maħruġa mill-awtoritajiet relevanti tal-Istat Ospitanti.
   3.   L-EUMM Georgia għandha jkollha d-dritt li ttajjar il-bandiera tal-UE fil-Kwartieri Ġenerali tagħha u bnadi oħrajn, waħedha jew flimkien mal-bandiera tal-Istat Ospitanti, kif deċiż mill-Kap tal-Missjoni. Il-bnadar nazzjonali jew l-insinja tal-elementi nazzjonali tal-kostitwenti tal-EUMM Georgia jistgħu jintwerew fil-postijiet, il-vetturi u l-uniformijiet tal-EUMM Georgia, kif jiddeċiedi l-Kap tal-Missjoni.
   Artikolu 4
   Qsim tal-fruntieri u moviment fit-territorju tal-Istat Ospitanti
   1.   Il-persunal tal-EUMM Georgia u l-assi u l-mezzi ta’ trasport tal-EUMM Georgia għandhom jaqsmu l-fruntiera tal-Parti Ospitanti f’postijiet uffiċjali ta’ qsim tal-fruntiera, portijiet marittimi u permezz ta’ rotot tal-ajru internazzjonali.
   2.   Il-Parti Ospitanti għandha tiffaċilita d-dħul fi u t-tluq mit-territorju tal-Istat Ospitanti għall-EUMM Georgia u l-persunal tal-EUMM Georgia. Ħlief għall-kontroll tal-passaport mad-dħul u t-tluq mit-territorju tal-Istat Ospitanti, il-persunal tal-EUMM Georgia, flimkien mal-prova li huwa membru tal-Missjoni, għandu jkunu eżentat minn kontrolli u proċeduri tal-passaport u d-dwana, ir-regolamenti tal-viża u l-immigrazzjoni u kwalunkwe forma ta’ spezzjoni ta’ immigrazzjoni fit-territorju tal-Istat Ospitanti.
   3.   Il-persunal tal-EUMM Georgia għandu jkun eżentat mir-regolamenti tal-Istat Ospitanti li jirregolaw ir-reġistrazzjoni u l-kontroll tal-barranin, iżda m’għandu jikseb ebda dritt għal residenza jew domiċilju permanenti fit-territorju tal-Istat Ospitanti.
   4.   L-assi u l-mezzi tat-trasport tal-EUMM Georgia li jidħlu, jgħaddu, jew joħorġu mit-territorju tal-Istat Ospitanti b’appoġġ ta’ EUMM Georgia għandhom ikunu eżentati minn kwalunkwe kontroll u proċedura doganali.
   5.   Vetturi u inġenji tal-ajru użati f’appoġġ għall-Missjoni m’għandhomx ikunu soġġetti għal-liċenzji lokali jew rekwiżiti ta’ reġistrazzjoni. L-istandards u r-regolamenti internazzjonali relevanti għandhom ikomplu japplikaw. Jekk meħtieġ, għandhom jiġu konklużi l-arranġamenti supplimentari kif imsemmi fl-Artikolu 20.
   6.   Il-persunal tal-missjoni EUMM Georgia jista’ jsuq vetturi bil-mutur, jinnaviga bastimenti u jopera inġenji tal-ajru fit-territorju ta’ l-Istat Ospitanti dment li jkollu liċenzji tas-sewqan, ċertifikati ta’ kaptan ta’ bastiment jew liċenzji ta’ bdot nazzjonali jew internazzjonali validi, kif adatt. L-Istat Ospitanti għandu jaċċetta bħala validi, mingħajr taxxa jew imposta, il-liċenzji jew permessi tas-sewqan li jkollu l-persunal tal-EUMM Georgia.
   7.   L-EUMM Georgia u l-persunal tal-EUMM Georgia flimkien mal-vetturi, l-inġenji tal-ajru, jew kull mezz ieħor ta’ trasport, tagħmir jew provvisti tagħhom għandhom igawdu minn moviment liberu u mingħajr restrizzjoni ġewwa t-territorju tal-Istat Ospitanti, inkluż l-ispazju tal-arju tiegħu. Jekk meħtieġ, jistgħu jiġu konklużi arranġamenti supplimentari skont l-Artikolu 20 ta’ dan il-Ftehim.
   8.   Għall-fini tal-Missjoni, il-persunal tal-EUMM Georgia, u l-persunal lokali impjegati mill-EUMM Georgia meta jivvjaġġaw fuq dmirijiet uffiċjali, jistgħu jużaw it-toroq, il-pontijiet u l-ajruporti mingħajr ħlas ta’ dazji, miżati, nollijiet, taxxi jew ħlasijiet oħra. L-EUMM Georgia m’għandhiex tkun eżentata minn ħlasijiet raġonevoli għas-servizzi mitlubin u rċevuti skont il-kondizzjonijiet li japplikaw għal dawk ipprovduti lill-persunal tal-Istat Ospitanti.
   9.   L-assi u l-mezzi tat-trasport tal-EUMM Georgia li daħlu, għaddew, jew ħarġu mit-territorju tal-Istat Ospitanti b’appoġġ tal-EUMM Georgia qabel id-dħul fis-seħħ ta’ dan il-Ftehim għandhom ikunu eżentati minn kwalunkwe kontroll u proċedura doganali.
   Artikolu 5
   Privileġġi u immunitajiet tal-EUMM Georgia mogħtija mill-Istat Ospitanti
   1.   Il-Faċilitajiet tal-EUMM Georgia għandhom ikunu invjolabbli. L-aġenti tal-Istat Ospitanti m’għandhomx jidħlu fihom mingħajr il-kunsens tal-Kap tal-Missjoni.
   2.   Il-Faċilitajiet tal-EUMM Georgia, it-tagħmir tagħhom u assi oħra fihom kif ukoll il-mezzi ta’ trasport tagħhom għandhom ikollhom l-immuntà minn tfittxija, rekwiżizzjoni, rbit jew esekuzzjoni.
   3.   L-EUMM Georgia, il-proprjetà u l-assi tagħha, kull fejn jinsabu u fil-pussess ta’ kull min ikun, għandhom igawdu l-immunità minn kull forma ta’ proċess legali.
   4.   L-arkivji u d-dokumenti tal-EUMM Georgia għandhom ikunu dejjem invjolabbli, kull fejn ikunu.
   5.   Il-korrispondenza uffiċjali tal-EUMM Georgia għandha tkun invjolabbli. Korrispondenza uffiċjali tfisser kull korrispondenza relatata mal-missjoni u l-funzjonijiet tagħha.
   6.   Fir-rigward ta’ merkanzija mixtrija jew importata, is-servizzi pprovduti u l-Faċilitajiet użati minnha u għall-finijiet tal-operazzjoni, l-EUMM Georgia għandha tkun eżentata mill-imposti, it-taxxi u l-ħlasijiet ta’ natura simili kollha nazzjonali, reġjonali u komunali. L-EUMM Georgia m’għandhiex tkun eżentata minn ħlas tas-servizzi mogħtija.
   7.   L-Istat Ospitanti għandu jippermetti d-dħul ta’ oġġetti għall-missjoni u jagħtihom eżenzjoni mill-permessi ta’ importazzjoni, esportazzjoni u transitu, il-liċenzji, mid-dazji doganali, l-imposti, il-pedaġġi, it-taxxi u l-ħlasijiet simili kollha ħlief għall-ħlasijiet għal ħżin, trasport u servizzi oħrajn mogħtija.
   Artikolu 6
   Privileġġi u immunitajiet tal-EUMM Georgia mogħtija mill-Istat Ospitanti
   1.   Il-persunal tal-EUMM Georgia m’għandu jkun soġġett għal ebda forma ta’ arrest jew detenzjoni, skont id-dritt internazzjonali.
   2.   Id-dokumenti, il-korrispondenza u l-proprjetà tal-persunal tal-EUMM Georgia għandhom igawdu l-invjolabbiltà, ħlief fil-każ ta’ miżuri ta’ esekuzzjoni awtorizzati skont il-paragrafu 6 ta’ dan l-Artikolu.
   3.   Il-persunal tal-EUMM Georgia għandu jgawdi l-immunità mill-ġurisdizzjoni kriminali tal-Istat Ospitanti fiċ-ċirkostanzi kollha. L-immunità mill-ġurisdizzjoni kriminali tal-persunal tal-EUMM Georgia tista’ titneħħa mill-Istat Mittenti jew l-istituzzjoni tal-UE interessat/a, skont il-każ. Tali rinunzja għandha dejjem tkun espressa.
   4.   Il-persunal tal-EUMM Georgia għandu jgawdi l-immunità mill-ġurisdizzjoni ċivili u amministrattiva tal-Istat Ospitanti fir-rigward tal-kliem li jgħid jew jikteb u l-atti kollha li jwettaq fil-qadi tal-funzjonijiet uffiċjali tiegħu. Jekk jittieħdu xi passi ċivili kontra l-persunal tal-EUMM Georgia quddiem kwalunkwe qorti tal-Istat Ospitanti, il-Kap tal-Missjoni u l-awtorità kompetenti tal-Istat Mittenti jew tal-istituzzjoni tal-UE għandhom jiġu notifikati minnufih. Qabel il-bidu tal-proċediment quddiem il-qorti, il-Kap tal-Missjoni u l-awtorità kompetenti tal-Istat Mittenti jew tal-istituzzjoni tal-UE għandhom jawtentikaw lill-qorti jekk l-att in kwistjoni kienx twettaq mill-persunal tal-EUMM Georgia fil-qadi tal-funzjonijiet uffiċjali tiegħu. Jekk l-att twettaq fil-qadi ta’ funzjonijiet uffiċjali, il-proċediment m’għandux jinbeda u għandhom japplikaw id-dispożizzjonijiet tal-Artikolu 17. Jekk l-att ma twettaqx fil-qadi ta’ funzjonijiet uffiċjali, il-proċediment jista’ jitkompla. Iċ-ċertifikazzjoni mill-Kap tal-Missjoni u l-awtorità kompetenti tal-Istat Mittenti jew tal-istituzzjoni tal-UE għandha tkun vinkolanti fuq il-ġurisdizzjoni tal-Istat Ospitanti, li ma jistax jikkontestaha.
   Il-bidu ta’ proċedimenti mill-persunal tal-EUMM Georgia għandu jipprekludih milli jinvoka l-immunità mill-ġurisdizzjoni fir-rigward ta’ kwalunkwe kontro-talba relatata direttament mat-talba prinċipali.
   5.   Il-persunal tal-EUMM Georgia mhuwiex obbligat li jagħti xhieda.
   6.   L-ebda miżura ta’ esekuzzjoni ma tista’ tittieħed fir-rigward tal-persunal tal-EUMM Georgia, ħlief fil-każ li jinfetaħ kontrih proċediment ċivili mhux relatat mal-funzjonijiet uffiċjali tiegħu. Il-proprjetà tal-persunal tal-EUMM Georgia, iċċertifikata mill-Kap tal-Missjoni bħala meħtieġa għat-twettiq tal-funzjonijiet uffiċjali tiegħu, għandha tkun ħielsa minn sekwestru għas-sodisfazzjon ta’ sentenza, deċiżjoni jew ordni. Fi proċedimenti ċivili l-persunal tal-EUMM Georgia m’għandux ikun soġġett għal ebda restrizzjoni fuq il-libertà personali tiegħu jew għal kwalunkwe miżura oħra ta’ kostrinġiment.
   7.   L-immunità tal-persunal tal-EUMM Georgia mill-ġurisdizzjoni tal-Istat Ospitanti ma teżentahx mill-ġurisdizzjonijiet tal-Istati Mittenti rispettivi.
   8.   Il-persunal tal-EUMM Georgia għandu fir-rigward tas-servizzi mwettqa għall-EUMM Georgia ikun eżentat mid-dispożizzjonijiet tas-sigurtà soċjali li jistgħu jkunu fis-seħħ fl-Istat Ospitanti.
   9.   Il-persunal tal-EUMM Georgia għandu jkun eżentat minn kwalunkwe forma ta’ tassazzjoni fl-Istat Ospitanti fuq is-salarju u l-emolumenti mħallsa lilu mill-EUMM Georgia jew mill-Istati Mittenti, kif ukoll fuq kwalunkwe dħul li jirċievi minn barra l-Istat Ospitanti.
   10.   L-Istat Ospitanti għandu, skont tali liġijiet u regolamenti li jista’ jadotta, jippermetti d-dħul ta’ u jagħti eżenzjoni minn kull dazju doganali, taxxa u ħlas relatat ħlief għall-ħlasijiet għall-ħażna, it-trasport u servizzi simili, fuq oġġetti għall-użu personali tal-persunal tal-EUMM Georgia. L-Istat Ospitanti għandu wkoll jippermetti l-esportazzjoni ta’ tali oġġetti. Għal merkanzija u servizzi mixtrija fis-suq domestiku l-persunal tal-missjoni EUMM Georgia għandu jkun eżentat mill-VAT (il-prezz m’għandux jinkludi l-VAT) u t-taxxi skont il-liġijiet tal-Parti Ospitanti.
   11.   Il-bagalji personali tal-persunal tal-EUMM Georgia għandhom ikunu eżentati mill-ispezzjoni, sakemm m’hemmx raġunijiet serji li jkun maħsub li jkun fihom oġġetti li m’humiex għall-użu personali tal-persunal tal-EUMM Georgia jew oġġetti li l-importazzjoni jew l-esportazzjoni tagħhom hi pprojbita mil-liġi jew ikkontrollata mir-regolamenti ta’ kwarantina tal-Istat Ospitanti. Tali spezzjoni għandha titwettaq biss fil-preżenza tal-persunal tal-EUMM Georgia kkonċernat jew ta’ rappreżentant awtorizzat tal-EUMM Georgia.
   Artikolu 7
   Persunal impjegat lokalment
   Il-persunal impjegat lokalment għandu jgawdi privileġġi u immunitajiet biss safejn ammess mill-Istat Ospitanti. Madankollu, l-Istat Ospitanti għandu jeżerċita l-ġurisdizzjoni tiegħu fuq dak il-persunal b’tali mod li ma jfixkilx eċċessivament it-twettiq tal-funzjonijiet tal-Missjoni.
   Artikolu 8
   Eżenzjonijiet mit-Taxxa għall-Kuntratturi
   1.   Il-forniment ta’ oġġetti u/jew servizzi lill-EUMM Georgia minn Kuntrattur, għandu jkun eżentat minn taxxi indiretti (il-prezz m’għandux jinkludi t-taxxa).
   2.   L-importazzjoni ta’ oġġetti minn Kuntrattur, mixtrija għal attivitajiet tal-EUMM Georgia, għandha tkun eżentata mid-dazji doganali kollha, inkluż il-VAT.
   3.   L-EUMM Georgia m’għandha jkollha l-ebda responsabbiltà quddiem l-awtoritajiet tal-Istat Ospitanti għal kwalunkwe nuqqas tal-Kuntratturi li jikkonformaw mal-liġijiet Ġeorġjani rigward it-taxxi.
   4.   F’kooperazzjoni mal-EUMM Georgia, il-Ministeru tal-Finanzi ta’ Ġeorġja għandu jelabora l-arranġamenti għall-implimentazzjoni tal-eżenzjonijiet mit-taxxa previsti minn dan l-Artikolu.
   Artikolu 9
   Setgħat dixxiplinari
   L-awtoritajiet kompetenti ta’ Stat Mittenti għandhom id-dritt li fit-territorju tal-Istat Ospitanti jeżerċitaw is-setgħat dixxiplinarji kollha mogħtija lilhom bil-liġi tal-Istat Mittenti fir-rigward tal-persunal kollu tal-EUMM Georgia soġġett għal-liġi relevanti tal-Istat Mittenti.
   Artikolu 10
   Sigurtà
   1.   L-Istat Ospitanti, permezz tal-kapaċitajiet tiegħu stess, għandu jassumi responsabbiltà sħiħa għas-sigurtà tal-persunal tal-EUMM Georgia.
   2.   Għal dak il-għan, l-Istat Ospitanti għandu jieħu l-miżuri kollha meħtieġa għall-protezzjoni, sigurezza u sigurtà tal-EUMM Georgia u tal-persunal tal-EUMM Georgia. Kwalunkwe dispożizzjoni speċifika proposta mill-Istat Ospitanti għandha tiġi maqbula mill-Kap tal-Missjoni qabel ma tiġi implimentata. L-Istat Ospitanti għandu mingħajr ħlas jippermetti u jappoġġja attivitajiet relatati mal-evakwazzjoni medika tal-persunal tal-EUMM Georgia. Jekk meħtieġ, għandhom jiġu konklużi l-arranġamenti supplimentari kif imsemmi fl-Artikolu 20.
   Artikolu 11
   Uniformi
   1.   Il-persunal tal-EUMM Georgia għandu jilbes l-uniformi nazzjonali u lbies ċivili b’identifikazzjoni distintiva tal-EUMM Georgia.
   2.   L-ilbies tal-uniformi għandu jkun soġġett għar-regoli adottati mill-Kap tal-Missjoni.
   Artikolu 12
   Kooperazzjoni u Aċċess għall-Informazzjoni
   1.   L-Istat Ospitanti għandu jipprovdi kooperazzjoni u appoġġ totali lill-EUMM Georgia u lill-persunal tal-EUMM Georgia.
   2.   Jekk mitlub u meħtieġ għat-tlestija tal-missjoni tal-EUMM Georgia, l-Istat Ospitanti għandu jipprovdi lill-persunal tal-EUMM Georgia b’aċċess effettiv għal:

               —

               bini, Faċilitajiet, lokazzjonijiet u vetturi uffiċjali li jappartjenu lil, mikrija jew okkupati mill-Istat Ospitanti relevanti għall-mandat tal-EUMM Georgia;

               —

               dokumenti, materjali u informazzjoni meħtieġa, fil-kontroll tal-Istat Ospitanti, għat-twettiq tal-mandat tal-EUMM Georgia.

         Jekk meħtieġ, għandhom jiġu konklużi l-arranġamenti supplimentari kif imsemmi fl-Artikolu 20.
   3.   Il-Kap tal-Missjoni u l-Istat Ospitanti għandhom jikkonsultaw regolarment u jieħdu miżuri adatti biex jiġi żgurat il-kollegament mill-qrib u reċiproku f’kull livell adatt. L-Istat Ospitanti jista’ jaħtar uffiċjal ta’ kollegament għall-EUMM Georgia.
   Artikolu 13
   Appoġġ u kuntrattar mill-Istat Ospitanti
   1.   L-Istat Ospitanti jaqbel, jekk jintalab, li jgħin lill-EUMM Georgia fit-tfittxija għal Faċilitajiet adatti.
   2.   L-Istat Ospitanti għandu jipprovdi, mingħajr ħlas, jekk meħtieġa u disponibbli, Faċilitajiet proprjetà tal-Istat Ospitanti, sakemm tali Faċilitajiet jintalbu għat-twettiq ta’ attivitajiet amministattivi u operattivi tal-EUMM Georgia.
   3.   Skont il-mezzi u l-kapaċitajiet tiegħu, l-Istat Ospitanti għandu jgħin fit-tħejjija, l-istabbiliment u t-twettiq ta’ u l-appoġġ għall-Missjoni, inklużi l-Faċilitajiet ta’ ko-lokazzjoni u t-tagħmir għall-esperti tal-EUMM Georgia.
   4.   L-għajnuna u l-appoġġ tal-Istat Ospitanti lill-missjoni għandhom jiġu pprovduti bl-istess kondizzjonijiet tal-assistenza u l-appoġġ mogħtija liċ-ċittadini tal-Istat Ospitanti.
   5.   L-EUMM Georgia għandu jkollha l-kapaċità legali meħtieġa skont il-liġijiet u r-regolamenti tal-Istat Ospitanti biex twettaq il-missjoni tagħha, u b’mod partikolari għall-iskop tal-ftuħ ta’ kontijiet tal-bank u biex tinkiseb jew titneħħa l-proprjetà mobbli u li tkun parti għal proċedimenti legali.
   6.   Il-liġi applikabbli għall-kuntratti konklużi mill-EUMM Georgia fl-Istat Ospitanti għandhom jiġu determinati mill-kuntratti rispettivi.
   7.   Il-kuntratt jista’ jistipula li l-proċedura tar-riżoluzzjoni tad-disputi msemmija fl-Artikolu 17(3) u (4) għandha tkun applikabbli għal disputi li jirriżultaw mill-applikazzjoni tal-kuntratt.
   8.   L-Istat Ospitanti għandu jiffaċilita l-implimentazzjoni tal-kuntratti konklużi mill-EUMM Georgia mal-entitajiet kummerċjali għall-finijiet tal-operazzjoni.
   Artikolu 14
   Tibdil fil-faċilitajiet
   1.   L-EUMM Georgia għandha tkun awtorizzata li tibni, tibdel jew b’mod ieħor timmodifika l-Faċilitajiet kif mitlub għall-ħtiġijiet operattivi tagħha.
   2.   L-Istat Ospitanti m’għandu jitlob lill-EUMM Georgia għall-ebda kumpens għal dan il-bini, tibdil jew modifiki.
   Artikolu 15
   Persunal mejjet tal-EUMM Georgia
   1.   Il-Kap tal-Missjoni għandu jkollu d-dritt li jieħu r-responsabbiltà għal u jagħmel arranġamenti adatti għar-ripatrijazzjoni ta’ kwalunkwe membru mejjet tal-persunal tal-EUMM Georgia, kif ukoll tal-proprjetà personali tiegħu.
   2.   M’għandha ssir l-ebda awtopsja fuq kwalunkwe membru mejjet tal-EUMM Georgia mingħajr il-qbil tal-Istat ikkonċernat, u fil-preżenza ta’ rappreżentant tal-EUMM Georgia u/jew l-Istat ikkonċernat.
   3.   L-Istat Ospitanti u l-EUMM Georgia għandhom jikkooperaw kemm hu l-aktar possibbli bil-ħsieb ta’ ripatrijazzjoni bikrija tal-persunal mejjet tal-EUMM Georgia.
   Artikolu 16
   Komunikazzjonijiet
   1.   L-EUMM Georgia tista’ tistalla u topera stazzjonijiet tar-radju mittenti jew riċeventi, kif ukoll sistemi satellitari. Hija għandha tikkoopera mal-awtoritajiet kompetenti tal-Istat Ospitanti bil-ħsieb li jiġu evitati kunflitti fl-użu ta’ frekwenzi adatti. L-Istat Ospitanti għandu jagħti l-aċċess mingħajr ħlas għall-ispektrum tal-frekwenza.
   2.   L-EUMM Georgia għandha tgawdi d-dritt għal komunikazzjoni bla restrizzjonijiet bir-radju (inkluż radju satellitari, mobbli jew tal-idejn), bit-telefon, bit-telegrafu, bil-faks u b’mezzi oħrajn, kif ukoll id-dritt li tistalla t-tagħmir meħtieġ għaż-żamma ta’ tali komunikazzjonijiet fi u bejn il-Faċilitajiet tal-EUMM Georgia, inkluż it-tqegħid ta’ cables u linji fissi għall-fini tal-operazzjoni.
   3.   Ġewwa l-Faċilitajiet tagħha l-EUMM Georgia tista’ tagħmel l-arranġamenti meħtieġa għat-trasport tal-posta indirizzata lil jew mill-EUMM Georgia u/jew il-persunal tal-EUMM Georgia.
   Artikolu 17
   Talbiet għall-indennizz għal mewt, korriment, ħsara jew telf
   1.   L-EUMM Georgia u l-persunal tal-EUMM Georgia m’għandhomx ikunu responsabbli għal kwalunkwe dannu jew telf ta’ proprjetà ċivili jew tal-gvern relatati mal-ħtiġijiet operattivi jew ikkawżati mill-attivitajiet fir-rigward ta’ diżordnijiet ċivili jew tal-protezzjoni tal-EUMM Georgia.
   2.   Bil-ħsieb li tintlaħaq soluzzjoni bonarja, talbiet għall-indenizz jew telf ta’ proprjetà ċivili jew tal-gvern mhux koperti mill-paragrafu 1, kif ukoll talbiet dwar mewt jew korriment ta’ persuni u għal dannu jew telf ta’ proprjetà tal-EUMM Georgia, għandhom jintbagħtu lill-EUMM Georgia via l-awtoritajiet kompetenti tal-Istat Ospitanti, safejn huma kkonċernati t-talbiet imressqa minn persuni ġuridiċi jew fiżiċi mill-Istat Ospitanti, jew lill-awtoritajiet kompetenti tal-Istat Ospitanti, safejn huma kkonċernati t-talbiet imressqa mill-EUMM Georgia.
   3.   Fejn ma tistax tinstab soluzzjoni bonarja, it-talba għandha tintbagħat lil kummissjoni ta’ indenizz magħmula fuq bażi indaqs minn rappreżentanti tal-EUMM Georgia u rappreżentanti tal-Istat Ospitanti. Is-soluzzjoni ta’ talbiet għandha tintlaħaq bi qbil komuni.
   4.   Fejn ma tistax tintlaħaq soluzzjoni fil-kummissjoni ta’ indennizz, id-disputa għandha:

               (a)

               għal talbiet ta’ u li jinkludu EUR 40 000, tiġi riżolta b’mezzi diplomatiċi bejn l-Istat Ospitanti u rappreżentanti tal-UE.

               (b)

               għal talbiet ‘il fuq mill-ammont imsemmi fil-punt a), titressaq quddiem tribunal tal-arbitraġġ, fejn id-deċiżjonijiet tiegħu għandhom ikunu vinkolanti.

         5.   It-tribunal tal-arbitraġġ għandu jkun magħmul minn tliet arbitri, fejn wieħed minnhom ikun maħtur mill-Istat Ospitanti, ieħor ikun maħtur mill-EUMM Georgia u t-tielet wieħed ikun maħtur konġuntament mill-Istat Ospitanti u l-EUMM Georgia. Fejn waħda mill-partijiet ma taħtarx arbitru fi żmien xahrejn jew fejn ma jistax jintlaħaq qbil bejn l-Istat Ospitanti u l-EUMM Georgia dwar il-ħatra tat-tielet arbitru, l-arbitru in kwistjoni għandu jinħatar mill-President tal-Qorti tal-Ġustizzja tal-Komunitajiet Ewropej.
   6.   Għandu jiġi konkluż arranġament amministrattiv bejn l-EUMM Georgia u l-awtoritajiet amministrattivi tal-Istat Ospitanti sabiex jiġu determinati t-termini tar-referenza tal-kummissjoni ta’ indennizz u tat-tribunal, il-proċedura applikabbli f’dawn l-organi u l-kondizzjonijiet li bihom għandhom jiġu ppreżentati t-talbiet.
   Artikolu 18
   Kollegamenti u disputi
   1.   Il-kwistjonijiet kollha li jirriżultaw in konnessjoni mal-applikazzjoni ta’ dan il-Ftehim għandhom jiġu eżaminati konġuntament mir-rappreżentanti tal-EUMM Georgia u l-awtoritajiet kompetenti tal-Istat Ospitanti.
   2.   F’nuqqas ta’ kwalunkwe soluzzjoni minn qabel, id-disputi dwar l-interpretazzjoni jew l-applikazzjoni ta’ dan il-Ftehim għandhom jiġu riżolti bejn l-Istat Ospitanti u rappreżentanti tal-UE esklussivament b’mezzi diplomatiċi.
   Artikolu 19
   Dispożizzjonijiet oħra
   1.   Kull meta dan il-Ftehim jirreferi għall-privileġġi, l-immunitajiet u d-drittijiet tal-EUMM Georgia u tal-persunal tal-EUMM Georgia, il-Gvern tal-Istat Ospitanti għandu jkun responsabbli għall-implimentazzjoni tagħhom u għall-konformità magħhom min-naħa tal-awtoritajiet lokali relevanti tal-Istat Ospitanti.
   2.   L-ebda parti minn dan il-Ftehim ma hi maħsuba jew m’għandha tinftiehem li tidderoga minn xi drittijiet li jistgħu jkunu marbuta ma’ Stat Membru tal-UE jew kwalunkwe Stat ieħor li jikkontribwixxi għall-EUMM Georgia permezz ta’ xi strumenti ta’ ftehim oħrajn.
   Artikolu 20
   Arranġamenti implimentattivi
   Għall-finijiet tal-applikazzjoni ta’ dan il-Ftehim, il-kwistjonijiet operattivi, amministrattivi u tekniċi jistgħu jkunu s-suġġett ta’ arranġamenti separati li għandhom jiġu konklużi bejn il-Kap tal-Missjoni u l-awtoritajiet amministrattivi tal-Istat Ospitanti.
   Artikolu 21
   Dispożizzjonijiet finali
   1.   Dan il-Ftehim għandu jidħol fis-seħħ fid-data ta’ meta tkun waslet, permezz ta’ mezzi diplomatiċi, l-aħħar notifika bil-miktub tal-Partijiet dwar it-twettiq tal-proċeduri interni tagħhom meħtieġa għad-dħul fis-seħħ ta’ dan il-Ftehim.
   2.   Minkejja l-paragrafu 1, id-dispożizzjonijiet li jinsabu fl-Artikoli 4(8), 5(1-3), 5(6), 5(7), 6(1), 6(3), 6(4), 6(6), 6(8-10), 14 u 17 għandhom jitqiesu bħala applikabbli mid-data tal-iskjerament tal-ewwel persunal tal-EUMM Georgia jekk dik id-data kienet qabel id-data tad-dħul fis-seħħ ta’ dan il-Ftehim.
   3.   Bidliet u emendi għal dan il-Ftehim għandhom isiru bil-kunsens reċiproku bil-miktub tal-Partijiet. Il-bidliet u l-emendi għandhom jitwettqu bħala protokolli separati, li jiffurmaw parti integrali ta’ dan il-Ftehim u għandhom jidħlu fis-seħħ skont r-regola tal-Artikolu 21, il-paragrafu 1 ta’ dan il-Ftehim.
   4.   Dan il-Ftehim għandu jibqa’ validu sakemm waħda mill-Partijiet ma tinfurmax bil-miktub lill-Parti l-oħra dwar ix-xewqa tagħha li ttemm dan il-Ftehim. It-terminazzjoni ta’ dan il-Ftehim għandu jidħol fis-seħħ sitt xhur mid-data ta’ meta tkun waslet tali notifika. It-terminazzjoni ta’ dan il-Ftehim m’għandhiex taffettwa kwalunkwe dritt jew obbligu li jirriżultaw mit-twettiq ta’ dan il-Ftehim qabel tali terminazzjoni.

      Magħmul fi Brussell, 3 ta’ Novembru 2008 f’żewġ verżjonijiet oriġinali bil-lingwa Ingliża.

            Għall-Unjoni Ewropea

            Għall-Ġeorġja


title: Id-Deċiżjoni tal-Kunsill tas-7 ta' April 1995 dwar il-firma, mill-Komunità, mingħajr riserva, tar-ratifika, dwar il-Konvenzjoni dwar it-Trattament Doganali ta' Kontenituri Pool użati fit-Trasport Internazzjonali (Ġinevra, l-21 ta' Jannar 1994)

text:
Avviż Legali Importanti

|

31995D0137

Official Journal L 091 , 22/04/1995 P. 0045 - 0045

		Id-Deċiżjoni tal-Kunsilltas-7 ta' April 1995dwar il-firma, mill-Komunità, mingħajr riserva, tar-ratifika, dwar il-Konvenzjoni dwar it-Trattament Doganali ta' Kontenituri Pool użati fit-Trasport Internazzjonali (Ġinevra, l-21 ta' Jannar 1994)(95/137/KE)IL-KUNSILL TA' L-UNJONI EWROPEA,Wara li kunsidrat it-Trattat li jistabilixxi l-Komunità Ewropea, u b'mod partikolari l-Artikolu 113, flimkien ma' l-ewwel sentenza ta' l-Artikolu 228(2) tiegħu,Wara li kunsidra l-proposta mill-Kummissjoni,Billi l-Konvenzjoni dwat it-Trattament Doganali ta' Kontenituri Pool użati fit-Trasport Internazzjonali, hawnhekk iżjed 'il quddiem imsejħa l-"Konvenzjoni", innegozjata taħt l-awspiċi tal-Ġnus Magħquda u ffirmata f'Ġinevra fil-21 ta' Jannar 1994, tfittex li tippromwovi l-użu effiċjenti ta' kontenituri fit-trasport internazzjonali billi jiġu faċilitati l-proċeduri amministrattivi, bil-ħsieb b'mod partikolari li jitnaqqas it-trasport ta' units vojta;Billi l-Artikolu 14(3), tal-Konvenzjoni jipprovdi għall-firma tiegħu minn organizzazzjonijiet reġjonali ta' integrazzjoni ekonomika;Billi, fid-dawl tal-vantaġġi prinċipali prattiċi għall-operaturi ekonomiċi, il-Konvenzjoni għandha tiġi approvata u firmata mill-Komunità, mingħajr riserva ta' ratifika;Billi l-Konvenzjoni għandha ma' danakollu tiġi aċċettata b'riserva li tirrifletti ċerti obbligi li jappartjenu lill-unjoni doganali u lill-istandard kurrenti ta' armonizzazzjoni fir-rigward ta' importazzjoni u esportazzjoni ta' spare parts għat-tiswijiet u aċċessorji ta' kontenituri u apparat;Billi, għalhekk, il-Komunità għandha ssir Parti fil-Kuntratt għall-Konvenzjoni, bil-fuq imsemmija riserva,IDDEĊIEDA DAN LI ĠEJ:Artikolu 1Il-Konvenzjoni dwar it-Trattament Dagonali ta' Kontenituri Pool użati fit-Trasport Internazzjonali qiegħda b'dan tiġi approvata, b'riserva, għan-nom tal-Komunità fir-rigward tal-kwistjonijiet li jaqgħu taħt il-kompetenza esklussiva tagħha.It-test tal-Konvenzjoni u r-riserva tal-Komunità imdaħħla fiha jidher rispettivament fl-Anness I u II.It-test tan-notifika li għalih jipprovdi l-Artikolu 14(3) tal-Konvenzjoni jidher fl-Anness III.Artikolu 2Il-President tal-Kunsill qiegħed b'dan jiġi awtorizzat li jinnomina l-persuna li jkollha s-setgħa li:- tafferma, mingħajr riserva ta' ratifika, il-Konvenzjoni biex torbot lill-Komunità,- li tipproċedi bin-notifika li għaliha jipprovdi l-Artikolu 14(3) tal-Konvenzjoni.Magħmulha fil-Lussemburgu, fis-7 ta' April 1995.Għall-KunsillIl-PresidentJ. Rossi--------------------------------------------------


title: Id-Deċiżjoni tal-Kumitat Eżekuttiv ta' l-14 ta' Diċembru 1993 dwar id-dikjarazzjonijiet mogħtija mill-Ministri u s-Segretarji ta' l-Istat (SCH/Com-ex (93)10)

text:
Avviż Legali Importanti

|

41993D0010

Official Journal L 239 , 22/09/2000 P. 0127 - 0128

		Id-Deċiżjoni tal-Kumitat Eżekuttivta' l-14 ta' Diċembru 1993dwar id-dikjarazzjonijiet mogħtija mill-Ministri u s-Segretarji ta' l-Istat(SCH/Com-ex (93)10)IL-KUMITAT EŻEKUTTIV,Wara li kkunsidra l-Artikolu 132 tal-Konvenzjoni li timplimenta il-Ftehim ta' Schengen,IDDEĊIEDA KIF ĠEJ:Id-dikjarazzjonijiet mogħtija mill-Ministri u s-Segretarji ta' l-Istat fid-19 ta' Ġunju 1992 [1] u fit-30 ta' Ġunju 1993 dwar id-dħul fis-seħħ tal-Konvenzjoni li timplimenta u l-eżekuzzjoni tal-prerekwiżiti qegħdin b'dan jiġu kkonfermati.Pariġi, l-14 ta' Dicembru 1993.Il-PresidentA. Lamassoure[1] Id-dikjarazzjonijiet magħmula fid-19 ta' Ġunju 1992 ma' ġewx ripetuti fl-acquis.--------------------------------------------------Madrid, 30 ta' Ġunju 1993.SCH/M (93) 14DIKJARAZZJONI TAL-MINISTRI U TAS-SEGRETARJI TA' L-ISTAT1. Il-Ministri u s-Segretarji ta' l-Istat qedgħin hawnhekk jaqblu biex jiffissaw l-għan politiku li japplikaw il-Konvenzjoni ta' Schengen ta' l-1990 sa mill-1 ta' Dicembru 1993.2. Il-Ministri u s-Segretarji ta' l-Istat qedgħin jinnutaw li l-prerekwiżiti li ġejjin ġew eżegwiti:- Il-Manwal Komuni,- l-arranġamenti għall-ħrug tal-viża uniformi u l-Istruzzjonijiet Konsulari Komuni dwar il-Viżas,- l-eżaminazzjoni ta' l-applikazzjonijiet għall-asil,- l-ajruporti, kif ġie miftiehem fid-Dikjarazzjoni tal-Ministri u s-Segretarji ta' l-Istat tad-19 ta' Ġunju 1992.Sar progress kbir fir-rigward tal-prerekwiżiti l-oħra, li diġà ġew sodisfatti sal-punt li l-applikazzjoni imsemmija tkun tista' ssir mill-1 ta' Dicembru 1993. Għal dan il-għan, u b'konformità mal-Konvenzjoni ta' Schengen ta' l-1990, huma meħtieġa sforzi addizjonali biex jagħtu effett lill-ftehim li jkunu diġà ntlaħqu fir-rigward ta' kontrolli esteri fuq il-fruntieri u fuq id-drogi.Il-Ministri u s-Segretarji ta' l-Istat qegħdin jikkonfermaw li s-SIS li jkun jista' jitħaddem hija kondizzjoni essenzali għat-tneħħija tal-kontrolli fuq il-fruntieri interni. Diġà kien hemm progress sinifikanti f'dan is-settur. Huma qegħdin jaqblu li jħaffu x-xogħolijiet sabiex jippermettu li jingħata bidu għall-operazzjoni tas-SIS permezz ta' gradi malli l-Istati jtemmu b'suċċess il-provi u jibdew iħaddmu in-N.SISs tagħhom.3. Waqt il-laqgħa tiegħu f'Ottubru il-Kumitat Eżekuttiv għandu jikkunsidra s-sitwazzjoni finali tal-progress li jkun sar fit-twettiq ta' l-isforzi addizjonali imsemmijin hawn fuq.4. Il-Konvenzjoni ta' Schengen ta' l-1990 għandha tapplika fl-Istati Membri kollha li jkunu ssodisfaw il-prerekwiżiti u li jkollhom N.SIS li tista' titħaddem.Għal dan il-għan, l-Istati Membri kollha qedgħin iwiegħdu li jagħmlu l-arranġamenti kollha neċessarji sabiex ilestu il-proċeduri nazzjonali meħtieġa għar-ratifikazzjoni tal-Konvenzjoni u l-Ftehim ta' l-Adeżjoni.5. Il-Ministri u s-Segretarji ta' l-Istat qegħdin jiftiehmu li l-Istati Firmatarji oriġinali tal-Konvenzjoni ta' Schengen ta' l-1990 li jkunu għadhom m'għamlux dan għandhom jiddepożitaw l-istrumenti tar-ratifikazzjoni tagħhom mill-iktar fis possibbli u sa mhux aktar tard mid-data li tippermetti li d-data ta' l-iskadenza imsemmija fil-paragrafu 1 tiġi rrispettata. Dawk l-Istati Membri li għadhom m'għamlux dan qedgħin jiftiehmu ukoll li jiddepożitaw mill-iktar fis possibbli u sa mhux aktar tard mid-data li tippermetti li t-terminu perentorju indikat fil-paragrafu 1 jiġi rrispettat, l-istrumenti tagħhom li jirratifikaw il-Ftehim ta' l-Adeżjoni ta' dawk l-Istati li jkunu qedgħin jintegraw in-N.SIS tagħhom fis-sistema. Dan l-impenn għandu japplika wkoll la darba l-bqija ta' l-Istati li jipparteċipaw fl-adeżjoni, jilħqu l-istess stadju fir-rigward tan-N.SIS rispettivi tagħħom.Il-Ministri u s-Segretarji ta' l-Istat qegħdin jaqblu li d-Dikjarrazzjoni fir-rigward ta' l-Artikolu 139 ta' l-Att Finali tal-Konvenzjoni jimplika li d-dħul fis-seħħ tal-Konvenzjoni huwa suġġett għal Deċiżjoni tal-Kumitat Eżekuttiv li għandha tiġi adottata hekk kif il-prerekwiżiti ikunu ġew sodisfatti.--------------------------------------------------


title: Deċiżjoni tal-Kunsill 2011/221/PESK tas- 6 ta’ April 2011 li temenda d-Deċiżjoni 2010/656/PESK li ġġedded il-miżuri restrittivi kontra l-Côte d’Ivoire

text:
               7.4.2011

               MT

               Il-Ġurnal Uffiċjali tal-Unjoni Ewropea

               L 93/20

         DEĊIŻJONI TAL-KUNSILL 2011/221/PESK
   tas-6 ta’ April 2011
   li temenda d-Deċiżjoni 2010/656/PESK li ġġedded il-miżuri restrittivi kontra l-Côte d’Ivoire
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 29 tiegħu,
   Billi:

               (1)

               Fid-29 ta’ Ottubru 2010, il-Kunsill adotta d-Deċiżjoni 2010/656/PESK li ġġedded il-miżuri restrittivi kontra l-Côte d’Ivoire. (1)

               (2)

               Fit-30 ta’ Marzu 2011, il-Kunsill tas-Sigurtà tan-Nazzjonijiet Uniti adotta r-Riżoluzzjoni 1975 (“UNSCR 1975 (2011)”) li timponi sanzjonijiet immirati kontra individwi addizzjonali li jissodisfaw il-kriterji stabbiliti fir-Riżoluzzjoni 1572 (2004) u Riżoluzzjonijiet sussegwenti, inklużi dawk l-individwi li jostakolaw il-paċi u r-rikonċiljazzjoni fil-Côte d’Ivoire, jostakolaw il-ħidma tal-Operazzjoni tan-Nazzjonijiet uniti fil-Côte d’Ivoire (UNOCI) u atturi internazzjonali oħra fil-Côte d’Ivoire u jwettqu ksur serju tad-drittijiet tal-bniedem u tad-dritt umanitarju internazzjonali.

               (3)

               Fid-dawl tal-gravità tas-sitwazzjoni fil-Côte d’Ivoire, għandhom jiġu imposti miżuri restrittivi addizzjonali.

               (4)

               Barra minn hekk, il-listi ta’ persuni u entitajiet soġġetti għall-miżuri restrittivi mniżżlin fl-Annessi I u II tad-Deċiżjoni 2010/656/PESK għandha tiġi emendata.

               (5)

               Kif ukoll, hu meħtieġ li jiġu ċċarati ċerti dispożizzjonijiet tad-Deċiżjoni 2010/656/PESK,

         ADOTTA DIN ID-DEĊIŻJONI:
   Artikolu 1
   Id-Deċiżjoni 2010/656/PESK hija b’dan emendata kif ġej:

               1.

               Fl-Artikolu 5, jiddaħħlu l-paragrafi li ġejjin:
               “3a.   Rigward il-persuni u l-entitajiet elenkati fl-Anness II, l-Istati Membri jistgħu jippermettu eżenzjonijiet mill-miżuri msemmija fil-paragrafi 1 u 2 għal fondi u riżorsi ekonomiċi li huma meħtieġa għal skopijiet umanitarji wara notifika bil-quddiem lill-Istati Membri l-oħra u lill-Kummissjoni.
               3b.   Il-paragrafu 1(b) ma għandux jimpedixxi lil persuna jew entità indikata milli twettaq ħlas dovut taħt kuntratt magħmul qabel l-elenkar ta’ tali persuna jew entità, bil-kondizzjoni li l-Istat Membru rilevanti jkun iddetermina li l-ħlas ma jasalx, direttament jew indirettament, għand persuna jew entità msemmija fil-paragrafu 1(b).”.

               2.

               Jiddaħħal l-Artikolu li ġej:
               “Artikolu 5a
               Għandu jkun ipprojbit:

                           (a)

                           ix-xiri, senserija jew assistenza fil-ħruġ ta’ bonds jew titoli ta’ sigurtà maħruġa jew iggarantiti wara s-6 ta’ April 2011 mill-gvern illeġittimu tas-Sur Laurent GBAGBO, kif ukoll minn persuni jew entitajiet li jaġixxu f’ismu jew taħt l-awtorità tiegħu, jew minn entitajiet li huma l-proprjetà tiegħu jew ikkontrollati minnu. Bħala eċċezzjoni, l-istituzzjonijiet finanzjarji għandhom ikunu awtorizzati jixtru dawk il-bonds jew titoli ta’ sigurtà ta’ valur korrispondenti għal bonds u titoli ta’ sigurtà diġà fil-pussess tagħhom u li waslu biex jimmaturaw;

                           (b)

                           l-għoti ta’ self, fi kwalunkwe forma, lill-gvern illeġittimu tas-Sur Laurent GBAGBO, kif ukoll lil persuni jew entitajiet li jaġixxu f’ismu jew taħt l-awtorità tiegħu, jew lil entitajiet li huma l-proprjetà tiegħu jew ikkontrollati minnu.

                     Ix-xiri, senserija u assistenza fil-ħruġ ta’ bonds u titoli ta’ sigurtà u l-għoti ta’ self imsemmija fil-punti (a) u (b) ma għandhom jagħtu lok għal ebda responsabbiltà ta’ kwalunkwe tip min-naħa ta’ persuni fiżiċi u ġuridiċi, entitajiet u korpi kkonċernati jekk ma kinux jafu, u ma kellhom ebda raġuni valida biex jissuspettaw, li l-azzjonijiet tagħhom jiksru dawn il-projbizzjonijiet.”.

               3.

               Jiddaħħal l-Artikolu li ġej:
               “Artikolu 9a
               Biex jiġi mmassimizzat l-impatt tal-miżuri mniżżlin f’din id-Deċiżjoni, l-Unjoni għandha tħeġġeġ lil Stati terzi biex jadottaw miżuri restrittivi simili għal dawk li jinsabu f’din id-Deċiżjoni.”.

               4.

               Fl-Artikolu 10, jiżdied il-paragrafu li ġej:
               “4.   Il-miżuri msemmija fl-Artikolu 5(2), safejn jikkonċernaw il-portijiet elenkati fl-Anness II, għandhom jiġu riveduti mhux aktar tard mill-1 ta’ Ġunju 2011.”.

         Artikolu 2
   1.   Il-persuni elenkati fil-parti A tal-Anness I ta’ din id-Deċiżjoni għandhom jitħassru mil-lista mniżżla fl-Anness II tad-Deċiżjoni 2010/656/PESK u għandhom jiżdiedu mal-lista mniżżla fl-Anness I tad-Deċiżjoni 2010/656/PESK.
   2.   Il-persuna elenkata fil-parti B tal-Anness I ta’ din id-Deċiżjoni għandha tiżdied mal-lista mniżżla fl-Anness I tad-Deċiżjoni 2010/656/PESK.
   3.   Il-persuni elenkati fl-Anness II ta’ din id-Deċiżjoni għandhom jiżdiedu mal-lista mniżżla fl-Anness II tad-Deċiżjoni 2010/656/PESK.
   Artikolu 3
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, is-6 ta’ April 2011.

            Għall-Kunsill

            Il-President

         MARTONYI J.

      (1)  ĠU L 285, 30.10.2010, p. 28.

      ANNESS I
      PARTI A
      1.   Laurent GBAGBO

      Data tat-twelid: 31 ta’ Mejju 1945
      Post tat-twelid: Gagnoa, Côte d’Ivoire
      Ex President tal-Côte d’Ivoire: ostakolar tal-proċess ta’ paċi u rikonċiljazzjoni, ċaħda tar-riżultati tal-elezzjoni presidenzjali.
      Data tal-indikazzjoni tan-NU: 30.3.2011 (indikazzjoni tal-Unjoni Ewropea: 22.12.2010)
      2.   Simone GBAGBO

      Data tat-twelid: 20 ta’ Ġunju 1949
      Post tat-twelid: Moossou, Grand-Bassam, Côte d’Ivoire
      President tal-Grupp Parlamentari tal-Front Popolari Ivorjan (FPI): ostakolar tal-proċess ta’ paċi u rikonċiljazzjoni, inċitament pubbliku għall-mibegħda u l-vjolenza.
      Data tal-indikazzjoni tan-NU: 30.3.2011 (indikazzjoni tal-Unjoni Ewropea: 22.12.2010)
      3.   Désiré TAGRO

      Numru tal-passaport: PD – AE 065FH08
      Data tat-twelid: 27 ta’ Jannar 1959
      Post tat-twelid: Issia, Côte d’Ivoire
      Segretarju Ġenerali fl-hekk imsejħa “presidenza” tas-Sur GBAGBO: parteċipazzjoni fil-gvern illeġittimu tas-Sur GBAGBO, ostakolar tal-proċess ta’ paċi u rikonċiljazzjoni, ċaħda tar-riżultati tal-elezzjoni presidenzjali, parteċipazzjoni f’repressjonijiet vjolenti ta’ movimenti popolari.
      Data tal-indikazzjoni tan-NU: 30.3.2011 (indikazzjoni tal-Unjoni Ewropea: 22.12.2010)
      4.   Pascal AFFI N’GUESSAN

      Numru tal-passaport: PD-AE 09DD00013.
      Data tat-twelid: 1 ta’ Jannar 1953
      Post tat-twelid: Bouadriko, Côte d’Ivoire
      President tal-Front Popolari Ivorjan (FPI): ostakolar tal-proċess ta’ paċi u rikonċiljazzjoni, inċitament għall-mibegħda u l-vjolenza.
      Data tal-indikazzjoni tan-NU: 30.3.2011 (indikazzjoni tal-Unjoni Ewropea: 22.12.2010)
      PARTI B
      1.   Alcide DJÉDJÉ

      Data tat-twelid: 20 ta’ Ottubru 1956
      Post tat-twelid: Abidjan, Côte d’Ivoire
      Konsulent qrib tas-Sur GBAGBO: parteċipazzjoni fil-gvern illeġittimu tas-Sur GBAGBO, ostakolar tal-proċess ta’ paċi u rikonċiljazzjoni, inċitament pubbliku għall-mibegħda u l-vjolenza.
      Data tal-indikazzjoni tan-NU: 30.3.2011

      ANNESS II

         Persuni previsti fl-Artikolu 2(3)

      A.   Persuni

                  Isem (u psewdonomu possibbli)

                  Karatteristiċi ta' identifikazzjoni

                  Raġunijiet

                  1.

                  Diali Zie

                  Direttur tal-aġenzija prinċipali tal-BCEAO Jikkontribwixxi għall-finanzjament tal-amministrazzjoni illeġittima tas-Sur Laurent Gbagbo.

                  2.

                  Togba Norbert

                  Spettur Ġenerali tat-Teżor Jikkontribwixxi għall-finanzjament tal-amministrazzjoni illeġittima tas-Sur Laurent Gbagbo.

                  3.

                  Kone Doféré

                  Kollettur ġenerali tat-Taxxi Jikkontribwixxi għall-finanzjament tal-amministrazzjoni illeġittima tas-Sur Laurent Gbagbo.

                  4.

                  Hanny Tchélé Brigitte, mart Etibouo

                  Instigatriċi ta' film dokumentarju
                  Inċitazzjoni għall-mibegħda u l-vjolenza.

                  5.

                  Jacques Zady

                  Direttur tar-Radjodiffużjoni Televiżjoni Ivorjani (RT).
                  Inċitazzjoni għall-mibegħda u l-vjolenza.

                  6.

                  Ali Keita

                  Editur tal-ġurnal ta' kuljum Le Temps
                  Inċitazzjoni għall-mibegħda u l-vjolenza.

                  7.

                  Kla Koué Sylvanus

                  Direttur Ġenerali tal-Aġenzija tat-Telekomunikazzjoni tal-Côte d’Ivoire), u President tal-Kunsill Ġenerali ta' San-Pedro.
                  Inċitazzjoni għall-mibegħda u l-vjolenza.

                  8.

                  Mamadou Ben Soumahoro

                  Membru tal-Assemblea Nazzjonali.
                  Inċitazzjoni għall-mibegħda u l-vjolenza.

                  9.

                  Sokouri Bohui

                  Membru tal-Assemblea Nazzjonali, Amministratur tal-ġurnal ta' kuljum Notre Voie Segretarju Ġenerali tal-FPI responsabbli mill-elezzjonijiet.
                  Inċitazzjoni għall-mibegħda u l-vjolenza.

                  10.

                  Blon Siki Blaise

                  Allegatament hu ta' Awtorità Għolja għall-Iżvilupp fil-Punent
                  Inċitazzjoni għall-mibegħda u l-vjolenza.

                  11.

                  Pasteur Kore Moïse

                  Kunsillier Spiritwali tas-Sur Laurent Gbagbo
                  Inċitazzjoni għall-mibegħda u l-vjolenza.

                  12.

                  Moustapha Aziz

                  Kunsillier fir-Rappreentanza għall-Côte d’Ivoire fil-UNESCO
                  Inċitazzjoni għall-mibegħda u l-vjolenza.

                  13.

                  Gnamien Yao

                  Ex-Ministru
                  Inċitazzjoni għall-mibegħda u l-vjolenza.

                  14.

                  Zakaria Fellah

                  Kunsillier Speċjali tas-Sur Laurent Gbagbo Jikkontribwixxi għall-finanzjament tal-amministrazzjoni illeġittima tas-Sur Laurent Gbagbo.

                  15.

                  Ghislain N’Gbechi

                  Uffiċjal fil-Missjoni Permanenti tal-Côte d’Ivoire f'New York Jikkontribwixxi għall-finanzjament tal-amministrazzjoni illeġittima tas-Sur Laurent Gbagbo.

                  16.

                  Charles Kader Gore

                  Negozjant Jikkontribwixxi għall-finanzjament tal-amministrazzjoni illeġittima tas-Sur Laurent Gbagbo.

                  17.

                  Maitre Sanogo Yaya

                  Avukat fil-Kamra tal-Avukati tal-Côte d’Ivoire Jikkontribwixxi għall-finanzjament tal-amministrazzjoni illeġittima tas-Sur Laurent Gbagbo.

                  18.

                  Kadio Morokro Mathieu

                  President tal-PETROIVOIRE Jikkontribwixxi għall-finanzjament tal-amministrazzjoni illeġittima tas-Sur Laurent Gbagbo.

                  19.

                  Marcellin Zahui

                  Direttur Ġenerali tas-CNCE (Kaxxa Nazzjonali ta' Kreditu u ta' Tfaddil) u Amministratur tal-bank BICICI (Bank Interazzjonali għall-Kummerċ u l-Industrija tal- Côte d'Ivoire) nazzjonalizzati illegalment Jikkontribwixxi għall-finanzjament tal-amministrazzjoni illeġittima tas-Sur Laurent Gbagbo

                  20.

                  Jean-Claude N'Da Ametchi

                  Direttur Ġenerali tal-Bank Versus, Amministratur tal-bank SGBCI (Kumpannija Ġenerali tal-Banek fil-Côte d'Ivoire) nazzjonalizzata illegalment Jikkontribwixxi għall-finanzjament tal-amministrazzjoni illeġittima tas-Sur Laurent Gbagbo

                  21.

                  Anatole Kossa

                  Viċi-President tas-CGFCC (Kumitat ta' ġestjoni tal-katina tal-kafé u l-kawkaw) Kunsillier tal-president preċedenti Gbagbo fil-qasam tal-agrikoltura mill-1 ta' Jannar 2010. Jikkontribwixxi għall-finanzjament tal-amministrazzjoni illeġittima tas-Sur Laurent Gbagbo

                  22.

                  Alexandre Kouadio

                  Amministratur proviżorju tal-ARCC (Awtorità ta' regolazzjoni tal-kafé u tal-kawkaw) Jikkontribwixxi għall-finanzjament tal-amministrazzjoni illeġittima tas-Sur Laurent Gbagbo

                  23.

                  Célestin N'Guessan

                  Amministratur proviżorju tal-FDPCC (Fondi ta' żvilupp u ta' promozzjoni tal-attivitajiet tal-produtturi tal-kafé u tal-kawkaw) Jikkontribwixxi għall-finanzjament tal-amministrazzjoni illeġittima tas-Sur Laurent Gbagbo

                  24.

                  Claudine Lea Yapobi née Yehiry

                  Amministratur proviżorju tal-FRC (Fondi ta' regolazzjoni u ta' kontroll) u tal-BCC (Borża tal-kafé u tal-kawkaw) Jikkontribwixxi għall-finanzjament tal-amministrazzjoni illeġittima tas-Sur Laurent Gbagbo

                  25.

                  Deby Dally Balawourou

                  Ġurnalista, President tal-Kunsill Nazzjonali tal-Istampa Inċitazzjoni għall-mibegħda u l-vjolenza

                  26.

                  Wenceslas Appiah

                  Direttur Ġenerali tal-BFA, Bank għall-Finanzjament tal-Agrikoltura Jikkontribwixxi għall-finanzjament tal-amministrazzjoni illeġittima tas-Sur Laurent Gbagbo

                  27.

                  Hubert Houlaye

                  President tal-Kunsill ta' Amministrazzjoni tal-Bank Nazzjonali tal-Investimenti Jikkontribwixxi għall-finanzjament tal-amministrazzjoni illeġittima tas-Sur Laurent Gbagbo.